LV Eiropas Savienības Oficiālais Vēstnesis C 283/11

Reģistrācijas pieteikuma publikācija saskaņā ar 8. panta 2. punktu Padomes Regulā (EK) Nr. 509/2006 par lauksaimniecības produktiem un pārtikas produktiem kā garantētām tradicionālām īpatnībām

2012/C 283/09

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 509/2006 (1) 9. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

PIETEIKUMS GTĪ REĢISTRĀCIJAI

PADOMES REGULA (EK) Nr. 509/2006

“PRAŽSKÁ ŠUNKA”

EK Nr.: CZ-TSG-0007-0061-21.10.2010

1. Pieteikuma iesniedzējas grupas nosaukums un adrese:

Nosaukums: Český svaz zpracovatelů masa Adrese: Libušská 319 142 00 Praha 4 – Písnice ČESKÁ REPUBLIKA Tel. +420 244092404 Fakss +420 244092405 E-pasts: reditel@cszm.cz

2. Dalībvalsts vai trešā valsts:

Čehijas Republika

3. Produkta specifikācija:

3.1. Reģistrējamais(-ie) nosaukums(-i) (Komisijas Regulas (EK) Nr. 1216/2007 2. pants):

“Пражка шунка” (BG), “Jamón de Praga” (ES), “Pražská šunka” (CS), “Prag Skinke” (DA), “Prager Schinken” (DE), “Praha sink” (ET), “Χοιρομέρι Πράγας” (EL), “Prague Ham” (EN), “Jambon de Prague” (FR), “Prosciutto di Praga” (IT), “Prāgas šķiņķis” (LV), “Prahos kumpis” (LT), “Prágai minősegi sonka” (HU), “Perzut ta' Praga” (MT), “Praagse Ham” (NL), “Szynka Praska” (PL), “Fiambre de Praga” (PT), “Jambon de Praga” (RO), “Pražská šunka” (SK), “Praška šunka” (SL), “Prahalainen kinkku” (FI), “Prag skinka” (SV)

3.2. Vai nosaukums:

☒ ir specifisks pats par sevi;  izsaka lauksaimniecības produkta vai pārtikas produkta specifiskās iezīmes.

Tradicionālais nosaukums “Pražská šunka” neizsaka produkta specifiskās iezīmes un nesaista produkta specifiskās iezīmes ar tā rašanās vietu vai lauksaimniecisko izcelsmi, bet ir specifisks pats par sevi, jo ir starptautiski pazīstams gaļas produkts ar raksturīgu formu un garšu un jau sen tiek piedāvāts šādā sortimentā:

— šķiņķis “Pražská šunka” ar kaulu,

— šķiņķis “Pražská šunka” bez kaula,

— konservēts šķiņķis “Pražská šunka”.

3.3. Vai ir lūgta nosaukuma rezervēšana atbilstīgi Regulas (EK) Nr. 509/2006 13. panta 2. punktam:

☒ reģistrācija ar nosaukuma rezervēšanu;  reģistrācija bez nosaukuma rezervēšanas.

3.4. Produkta veids:

1.2. grupa. Gaļas produkti (termiski apstrādāti, sālīti, kūpināti u. c.)

3.5. Tā lauksaimniecības produkta vai pārtikas produkta apraksts, uz kuru attiecas nosaukums atbilstīgi 3.1. apakšpunktam (Regulas (EK) Nr. 1216/2007 3. panta 1. punkts):

“Pražská šunka” ir tradicionāls gaļas produkts, kas paredzēts tiešam patēriņam.

Šķiņķa “Pražská šunka” ar kaulu fizikālās īpašības

— Produkta kopējais svars nepārsniedz 10 kg.

— Produkts ir cūkas gūžas un ciskas daļa, kas atdalīta no liemeņa, izcirtni veidojot t. s. “Prāgas stilā” (no šā veida šķiņķa gabala ir atdalīta treknuma daļa un izņemts krustukauls ar astes skriemeļiem un zarnukaulu, atstājot kaulus, kas savienojas ceļa locītavā, bet noņemot falangu daļu; filejas daļā taukaudu kārta ir noapaļota) un šādā oriģinālā formā saglabāta.

Šķiņķa “Pražská šunka” ar kaulu ķīmiskās īpašības

— Tīrais muskuļaudu olbaltumvielu saturs: ne mazāk kā 16 % no svara. Analizējamajā paraugā produkta ārējais apvalks, ko veido taukaudi un āda, nav homogenizēts.

— Sāls saturs: ne vairāk kā 2,5 % no svara.

— Tauku saturs: ne vairāk kā 20 % no svara. Tauku saturs ir noteikts produktam kopumā pēc kaulu izņemšanas. Analizējamajā paraugā produkta ārējais apvalks ir homogenizēts.

Šķiņķa “Pražská šunka” ar kaulu organoleptiskās īpašības

— Ārējais izskats un krāsa: ar ādu pārklātā puse ir zeltaini dzeltena. Pārējās virmas daļas nav pārklātas ar ādu, bet ar gaišas krāsas taukaudu kārtu; šķiņķa muskuļaudi ir gaļai raksturīgā sārtā krāsā.

— Izskats un krāsa šķērsgriezumā: pārgriežot muskuļaudus, gaļa ir raksturīgā sārtā krāsā.

— Garša un smarža: vārītam un kūpinātam šķiņķim raksturīga garša un smarža, atbilstīgi sāļa garša.

— Konsistence: stingra un blīva. Ja produkts ir sagriezts plānās šķēlēs, tas ir viegli sakošļājams.

Šķiņķa “Pražská šunka” bez kaula fizikālās īpašības

— Produktam ir raksturīga ovāla vai cilindriska forma.

— Tas ir augstākās kvalitātes šķiņķis, kuru ražo no atkaulotas cūkas kājas filejas daļas un ciskas un sālītām cūkas taukaudu šķēlēm vai no atkaulotas cūkas kājas filejas daļas un ciskas, pārklājot to ar taukaudiem un ādu.

Šķiņķa “Pražská šunka” bez kaula ķīmiskās īpašības

— Tīrais muskuļaudu olbaltumvielu saturs: ne mazāk kā 16 % no svara. Produkta dekoratīvais apvalks analizējamajā paraugā nav homogenizēts.

— Sāls saturs: ne vairāk kā 2,5 % no svara.

— Tauku saturs: ne vairāk kā 20 % no svara. Tauku saturs ir noteikts produktam kopumā pēc kaulu izņemšanas. Analizējamajā paraugā produkta ārējais apvalks ir homogenizēts.

Šķiņķa “Pražská šunka” bez kaula organoleptiskās īpašības

— Ārējais izskats un krāsa: ar taukaudiem un ādu pārklātā puse ir zeltaini dzeltena. Ja produkta virsu klāj tikai taukaudi bez ādas, tauki ir gaišā krāsā.

— Izskats un krāsa šķērsgriezumā: pārgriežot muskuļaudus, gaļa ir raksturīgā sārtā krāsā.

— Garša un smarža: vārītam un kūpinātam šķiņķim raksturīga garša un smarža, atbilstīgi sāļa garša.

— Konsistence: stingra un blīva. Ja produkts ir sagriezts plānās šķēlēs, tas ir viegli sakošļājams.

Konservēta šķiņķa “Pražská šunka” fizikālās īpašības

— Produktam raksturīga plakana ovāla forma tāda lieluma iepakojumos, lai gatavā produkta svars būtu aptuveni 0,454 kg.

— Iepakojumā gaļa veido vismaz 87 % no iepakojuma svara.

Konservēta šķiņķa “Pražská šunka” ķīmiskās īpašības

— Tīrais muskuļaudu olbaltumvielu saturs: ne mazāk kā 16 % no svara. Analizējamajā paraugā produkta dekoratīvais apvalks nav homogenizēts.

— Sāls saturs: ne vairāk kā 2,5 % no svara.

— Tauku saturs: ne vairāk kā 4 % no svara. Analizējamajā paraugā produkta želejas apvalks ir homogenizēts.

— Želejas saturs: ne vairāk kā 35 % no svara.

Konservēta šķiņķa “Pražská šunka” organoleptiskās īpašības

— Ārējais izskats un krāsa: produkts ir iepakots hermētiski noslēgtā iepakojumā, ar ko tiek garantēta tirdzniecības prasībām atbilstoša sterilitāte. Starp iepakojuma materiālu un produktu ir vienmērīga zeltaini dzeltena želejas kārta.

— Izskats un krāsa šķērsgriezumā: šķiņķis ir gaļai raksturīgā sārtā krāsā. Pieļaujami atsevišķi, nelieli, ar želeju pildīti caurumi.

— Garša un smarža: vārītam un kūpinātam šķiņķim raksturīga garša un smarža, atbilstīgi sāļa garša.

— Konsistence: stingra un blīva.

3.6. Tā lauksaimniecības produkta vai pārtikas produkta ražošanas metodes apraksts, uz kuru attiecas nosaukums atbilstīgi 3.1. apakšpunktam (Regulas (EK) Nr. 1216/2007 3. panta 2. punkts):

Šķiņķis “Pražská šunka” ar kaulu

Šķiņķa “Pražská šunka” ar kaulu ražošanai izmanto veselas cūku kājas (ciskas), kuras tiek sagatavotas, kā izklāstīts 3.5. apakšpunktā, un sālījumu, kuru pagatavo no turpmāk minētajām sastāvdaļām.

100 kg gatavā produkta iegūšanai izmanto šādas sastāvdaļas:

— cūku kājas 100 kg,

— sālījums (20 kg): ūdens 16,2 kg dekstroze 1,2 kg sālījuma maisījums, kurā ietilpst nitrīti 2 kg stabilizatori (E 450, E 451) 0,5 kg antioksidants (E 301) 0,1 kg.

Šķiņķus apslacina ar noteiktā sastāva sālījumu. Atstāj uz 48 stundām 3 % sālījumā; sālījumu var arī ierīvēt. Pēc tam veic termisko apstrādi tā, lai 10 minūtēs visās produkta daļās temperatūra sasniegtu vismaz 70 °C. Pēc termiskās apstrādes produkts no ārpuses tiek apkūpināts, atdzesēts un nogādāts uz noliktavu.

Šķiņķis “Pražská šunka” bez kaula

Šķiņķa “Pražská šunka” bez kaula ražošanai izmanto cūku kāju filejas daļu un cisku (šķiņķi), sagatavojot tās, kā izklāstīts 3.5. apakšpunktā, un sālījumu, kuru pagatavo no turpmāk minētajām sastāvdaļām.

Ovālais un cilindriskais iepakojums ir izgatavots no pasterizācijai piemērotiem materiāliem.

100 kg gatavā produkta iegūšanai izmanto šādas sastāvdaļas:

— cūku kāju filejas daļa un ciska (ar taukiem un/vai ādu) 107 kg,

— sālījums (20 kg): ūdens 15,6 kg dekstroze 1,2 kg sālījuma maisījums, kurā ietilpst nitrīti 2,5 kg stabilizatori (E 450, E 451) 0,5 kg antioksidants (E 301) 0,2 kg,

— iepakojums (vakuuma maisiņi).

Cūku kāju filejas daļu un cisku, veselu vai rupji maltu, ierīvē ar sālījumu. Ja sālītās speķa šķēles tiek izmantotas dekoratīvam produkta virmas pārklājumam, sālījumu tajās ierīvē atsevišķi. Pēc tam, kad gaļa, ko veido muskuļaudi, ir tādā veidā iesālīta, tā tiek ievietota noteiktās formas veidnēs, kas ir izklātas ar sālītām taukaudu šķēlēm. Ja izmanto cūkas kājas filejas daļu un cisku, kas pārklāta ar taukaudiem un ādu, tad pēc sālīšanas to ievieto noteiktās formas veidnēs ar ādu uz leju. Pēc tam produkts ir ticis pasterizēts veidnēs tā, lai 10 minūtēs visās produkta daļās temperatūra sasniegtu vismaz 70 °C. Pēc termiskās apstrādes produktu izņem no veidnēm, kūpina, atdzesē, iesaiņo vakuumiepakojumā un nogādā uz noliktavu.

Konservēts šķiņķis “Pražská šunka”

Cūku kājām (šķiņķiem) nogrieztās malas, želatīnu (pulverveida) un sālījumu, kas pagatavots no turpmāk minētajām sastāvdaļām, izmanto, lai ražotu konservēto šķiņķi “Pražská šunka”. Plakanais, ovālais iepakojums ir izgatavots no sterilizācijai piemērotiem materiāliem.

100 kg gatavā produkta iegūšanai izmanto šādas sastāvdaļas:

— cūku kājām nogrieztās malas 90 kg, — želatīna pulveris 4,4 kg, — sālījums (12,54 kg): ūdens 10 kg cukurs 0,24 kg sālījuma maisījums, kurā ietilpst nitrīti 2,3 kg, — iepakojums 220 gab.

Veselas vai rupji maltas cūku kāju malas ierīvē ar sālījuma maisījumu. Kad gaļa, ko veido muskuļaudi, ir šādā veidā iesālīta, to ievieto vakuumiepakojumā, kura apakšdaļā ir pietiekams daudzums želatīna pulvera. Pēc vakuumiepakojuma noslēgšanas produktu 12 stundas atstāj 5 °C temperatūrā. Pēc tam veic sterilizāciju tā, lai 10 minūtēs visās produkta daļās temperatūra sasniegtu vismaz 121 °C. Pēc termiskās apstrādes produktu atdzesē un uzglabā 0–25 °C temperatūrā sausā vietā, kur relatīvais mitrums ir līdz 85 %. Uzglabāšanas laiks ir trīs gadi.

3.7. Lauksaimniecības produkta vai pārtikas produkta specifiskums (Regulas (EK) Nr. 1216/2007 3. panta 3. punkts):

Šķiņķis “Pražská šunka” ar kaulu

Šķiņķis “Pražská šunka” ar kaulu atšķiras no citiem šķiņķiem ar kaulu jo īpaši ar veidu, kādā pamatizejviela tiek atlasīta un apstrādāta. Vēl viena raksturīga šķiņķa “Pražská šunka” ar kaulu iezīme ir tā, ka ražošanas procesa laikā cūkas kājas un sālījuma masa tiek uzturēta noteiktā attiecībā, kas ļauj panākt, ka muskuļaudu olbaltumvielu saturs gatavajā produktā ir tāds, kas atbilst augstākās kvalitātes kategorijas šķiņķim. Turklāt ražošanas process ietver termisko apstrādi, kurai seko kūpināšana, kādēļ arī šķiņķis “Pražská šunka” ar kaulu atšķiras no ļoti daudziem tradicionāli žāvētiem šķiņķiem ar kaulu.

Šķiņķis “Pražská šunka” bez kaula

Šķiņķis “Pražská šunka” bez kaula atšķiras no citiem gaļas produktiem šajā kategorijā jo īpaši attiecībā uz tā ražošanas metodi, jo tas ir augstākās kvalitātes šķiņķis, kuru ražo no cūku kāju malu atgriezumiem, kurus pēc termiskās apstrādes apkūpina. Vēl viena atšķirīga iezīme ir dekoratīvais virmas pārklājums, kas sastāv no plānas kārtiņas cūkas taukaudu vai taukaudiem un ādas. Gatavā produkta raksturīgā ovālā jeb cilindriskā forma ir vēl viena atšķirīga iezīme.

Konservēts šķiņķis “Pražská šunka”

Konservēts šķiņķis “Pražská šunka” atšķiras no citiem gaļas produktiem šajā kategorijā tieši attiecībā uz izmantotajām izejvielām, jo tas ir augstākās kvalitātes šķiņķis, kuru ražo no cūku kāju malu atgriezumiem. Vēl viena raksturīga iezīme šim produktam ir želejas kārtiņa starp šķiņķi un iepakojumu. Tomēr konservētā šķiņķa “Pražská šunka” atšķirība no citiem gaļas konserviem ir iepakojuma tipiskā plakani ovālā forma.

3.8. Lauksaimniecības produkta vai pārtikas produkta tradicionālais raksturs (Regulas (EK) Nr. 1216/2007 3. panta 4. punkts):

Šķiņķis “Pražská šunka” ar kaulu

Nosaukums “Pražská šunka” tiek lietots kopš deviņpadsmitā gadsimta sešdesmitajiem gadiem, apzīmējot vienu no pazīstamākajiem Čehijas Republikas un jo īpaši Prāgas pārtikas produktiem. Vēstures avoti liecina, ka produkts ar nosaukumu “Pražská šunka” ir saistīts ar tādu personu kā Frantisek Zvěřina, kas to pirmo reizi pagatavoja. Labi pazīstamais Prāgas gaļas kūpinājumu ražotājs Josef Jeřábek pārņēma šķiņķa “Pražská šunka” ražošanu no Frantisek Zvěřina. Citu šā produkta ražotāju vidū bija Prāgas gaļas kūpinājumu ražotāji “Dlouhý”, “Malý”, “Cibulka” un citi. Sekojot Prāgas paraugam, “Pražská šunka” sāka ražot arī citās lielās pilsētās. Brno to pagatavoja gaļas kūpinājumu ražotājs “Jebavý”, Hradeckrālovē – gaļas kūpinājumu ražotājs “Hutla”, bet Pardubicē – gaļas kūpinājumu ražotājs “Sochor”. Līdz 19. gadsimta beigām to pagatavoja arī daudzi citi gaļas kūpinājumu ražotāji. Tēlaini izsakoties, Frantisek Zvěřina ražotais “Pražská šunka” bija visu pārējo šā veida šķiņķu priekštecis.

“Pražská šunka” ražošanu rūpnieciskā mērogā aizsāka Antonin Chmel, kas 1879. gadā nodibināja Prāgā savu uzņēmumu “U Zvonařky”. Viņa galvenais produkts bija “Pražská šunka”, taču viņš ražoja arī daudz citu kūpinātas gaļas produktu, kuri drīz kļuva iecienīti Prāgā un citās pilsētās, jo īpaši kūrortpilsētās perifērijā un, visbeidzot, arī vairākās Eiropas valstīs. Tomēr viņa lielākā komerciālā veiksme bija produkts “Pražská šunka”, kuru drīz vien sāka sūtīt arī uz aizjūras tirgiem. Pēc Otrā pasaules kara uzņēmums tika nacionalizēts, un pakāpeniski ar to tika apvienotas vairākas citas ražotnes Prāgā. Šajā laikā parādījās citi “Pražská šunka” varianti daļēji konservēta vai konservēta šķiņķa veidā, ko ražoja no cūkas kāju muskuļaudu gaļas. “U Zvonařky” rūpnīca 1977. gadā līdz ar visiem darbiniekiem un resursiem tika pievienota jaunuzceltajam gaļas kombinātam “Masokombinát Praha Jih” Pīsnicē [Písnice]. Ienākot jaunām konservēšanas tehnoloģijām, “Pražská šunka” ražošanā tika ieviesta apslacināšana ar sālījumu ar turpmāku ierīvēšanu vai bez tās. Privatizācijas periodā pēc 1989. gada gaļas kombināts Pīsnicē tika slēgts, bet šķiņķa “Pražská šunka” ar kaulu ražošana turpinājās vairākās citās ražotnēs Čehijas Republikā.

“Pražská šunka” ražošanas pamatā ir izejvielu atlase un sālīšanas metode. Izmantotās izejvielas bija cūkas kājas (šķiņķi) no viegla svara cūkām, un tāpēc pašreizējā receptē noteiktais maksimālais svars ir 10 kg. Vēl viena ražošanas procesa īpatnība, kas tikusi nodota no paaudzes paaudzē, ir tā, ka cūkas kāja tiek veidota tā sauktajā “Prāgas griezumā”. Atdzesētas cūkas kājas tika sālītas, rūpīgi ierīvējot gaļas virsu, jo īpaši ādu, ar sālījuma maisījumu, kurā ietilpst nitrīti un kuram pievienots nedaudz cukura. Sālījuma trauka apakšā bija nedaudz sāls, un cūkas kājas tika novietotas ar ādu uz leju. Vārītu un atdzesētu nitrītu sālījumu, kam atkal bija pievienots nedaudz cukura, pārlēja šķiņķiem, un tos pēc tam novietoja zem sloga. Šķiņķi vēlāk tika apgriezti uz otru pusi tā, lai to apakšpuse būtu vērsta uz augšu, bet augšpuse – uz leju. Tad šķiņķi atkal tika noslogoti. Pēc kvalitātes kontroles paveikšanas ar maņu orgāniem, šķiņķus uz vairākām stundām iemērca vēsā ūdenī un pēc tam atstāja nožūt. Tam sekoja beidzamais process, proti, gūžas kaula izņemšana, ādas virsmas nokasīšana un šķiņķa aptīšana, lai termiskās apstrādes procesā nesabojātu tā formu. Šķiņķi vienmēr tika iekārti karstā kūpinātavā. Kūpināšanā bija divi posmi: vispirms žāvēšana virs atklātas uguns un pēc tam garšas un krāsas piešķiršana ar samitrinātu cietkoksnes zāģskaidu palīdzību. Šķiņķi parasti tika lēnām kūpināti 8–12 stundas. Šķiņķi pēc tam tika plaucēti verdošā ūdenī un novārīti. Pēc tam, mērcējot aukstā ūdenī, tie tika atdzesēti.

Šķiņķis “Pražská šunka” un konservēts šķiņķis “Pražská šunka”

Pēc Otrā pasaules kara sākotnējā receptē, pēc kuras pagatavoja šķiņķi “Pražská šunka” ar kaulu, veica izmaiņas. Tā būtībā bija “Pražská šunka” šķiņķa pagatavošana, izņemot no tā kaulu un pēc tam produktu pasterizējot vai sterilizējot; šķiņķi ražoja no cūkas kāju muskuļaudiem iegūtās gaļas, ko toreiz iepakoja skārda kārbās. Tehnoloģija, kuru izmantoja šāda veida “Pražská šunka” ražošanai, ietvēra svaigu saldētu cūku kāju (šķiņķu) atkaulošanu, apstrādājot to atsevišķas daļas, šķirojot tās pēc krāsas un mehāniski un periodiski ķīmiskā ceļā sašķeļot izejvielas, pievienojot nātrija hlorīdu un nepieciešamo daudzumu nātrija nitrīta, kā arī nātrija nitrātu, polifosfātu, cukuru un, iespējams, nātrija askorbātu, tos visus daļēji izšķīdinot noteiktā daudzumā sālījuma. Produktu iepakojot un noslēdzot vakuumiepakojumu, tajā tika ievietots nedaudz želatīna. Tam sekoja pasterizācija vai sterilizācija un dzesēšana. Daļēji konservētais šķiņķis “Pražská šunka” parasti svēra 8, 10 vai 12 mārciņas. Šāda veida šķiņķim parasti izmantoja stūrainas kārbas. Tomēr 1 mārciņas “Pražská šunka” kārbas parasti bija ovālas. Konservētā šķiņķa komerciālā veiksme lielā mērā bija izskaidrojama ar to, ka gatavajā produktā bija salīdzinoši liels daudzums želejas.

No 1973. gada pasterizēta un sterilizēta “Pražská šunka” ražošana veica galvenokārt gaļas kombinātos Brno, Kosteļecā, Studenā, Vamberkā un Planā pie Lužņicas. Šādu “Pražská šunka” veidu ražošana pēc 1989. gada izplatījās daudzās rūpnīcās visā Čehijas Republikā, bet skārda kārbas lielākoties tika aizstātas ar plastmasas iepakojumu, kas atkauloto “Pražská šunka” ļāva pārklāt ar plānu cūkas taukaudu vai taukaudu un ādas slāni, ar ko tika panākts dekoratīvs efekts.

3.9. Minimālās prasības un procedūras specifisko iezīmju pārbaudei (Regulas (EK) Nr. 1216/2007 4. pants):

— Atbilstība produkta specifikācijai attiecībā uz cūkas kāju sagatavošanu un produkta virsmas krāsu šķiņķa “Pražská šunka” ar kaulu gadījumā. Atbilstība specifikācijai attiecībā uz produkta formu “Pražská šunka” bez kaula un konservēta šķiņķa “Pražská šunka” gadījumā. Gatavā produkta pārbaudi veic vizuāli.

— Atbilstība specifikācijai attiecībā uz produkta izskatu un krāsu šķērsgriezumā. Gatavā produkta pārbaudi veic vizuāli.

— Atbilstība specifikācijai attiecībā uz produkta garšu, smaržu, konsistenci un sulīgumu. Gatavā produkta pārbaudi veic, ar maņu orgāniem nosakot tā organoleptiskās īpašības.

— Atbilstība specifikācijai attiecībā uz produkta fizikāli-ķīmiskajiem parametriem. Gatavā produkta pārbaude tiek veikta, izmantojot apstiprinātas laboratorijas metodes. Analizējot konservētā šķiņķa “Pražská šunka” paraugus, ir nepieciešams nodrošināt, ka produkta satura temperatūra tiek uzturēta 4–7 °C diapazonā.

Iestādes vai struktūras, kuras pārbauda produkta atbilstību specifikācijai, veic pārbaudes vismaz reizi gadā visās ražotnēs.

4. Iestādes vai struktūras, kuras pārbauda atbilstību produkta specifikācijai:

4.1. Nosaukums un adrese:

Iestādes vai struktūras, kas pārbauda produkta atbilstību specifikācijai Čehijas Republikā:

Nosaukums: Státní zemědělská a potravinářská inspekce Adrese: Květná 15 603 00 Brno ČESKÁ REPUBLIKA Tel. +420 543540111 E-pasts: sekret.oklc@szpi.gov.cz

☒ publiska  privāta

Nosaukums: Státní veterinární správa České republiky Adrese: Slezská 7 120 00 Praha 2 ČESKÁ REPUBLIKA Tel. +420 227010137 E-pasts: hygi@svscr.cz

☒ publiska  privāta

4.2. Iestādes vai struktūras konkrētie uzdevumi:

To pārbaudes iestāžu uzdevums, kuras minētas 4.1. apakšpunktā, ir uzraudzīt visu specifikācijā noteikto prasību ievērošanu.

(1) OV L 93, 31.3.2006., 12. lpp.